Tuuli puhaltaa Haminan täyteen savua.

Haminan Tervasaaressa suurkokko on sytytetty tahallisesti. Kymenlaakson pelastuskeskus kertoo, että kokkoa on sammutettu kuuden auton voimin. Jälkisammutukseen tarvitaan kaivinkonetta.

– Se on iso kasa, joten vesi ei mene kunnolla sisään. Sen takia täytyy levittää kokkoa koneella, paikan päällä oleva palomestari Jukka Viipuri kertoo.

Hän kertoo, että kokko on sytytetty ilkivalloin viiden jälkeen, ja että tekijän tuntomerkit ovat tallessa.

Ohi ajanut valokuvaaja Teemu Honkasalo kertoo, että savupatsas näkyy kilometrien päähän.

Honkasalon mukaan kokko oli tarkoitus sytyttää eilen illalla, mutta rajoitukset kielsivät sen. Niinpä sytytystä oli lykätty muutamalla kuukaudella.

Suurkokko roihusi kuitenkin tänään. Pelastuslaitos on saanut ilmoituksen tulipalosta Haminassa kello 17:44. Palomestarin mukaan se on sytytetty noin 20 minuuttia ennen ilmoitusta hätäkeskukseen.

– Vaikuttaa kyllä tahallisesti sytytetyltä, Honkasalo tuumaa.

– Savua leviää kaupunkiin asti ja joka paikkaan, hän kertoo.

Palomestari Viipuri kertoo, että kaikki kokon materiaalit oli tarkastettu ja kokossa pitäisi olla vain puhdasta puuta. Näin ollen savun seassa ei ole myrkkykaasuja.

– Savu on tavallaan samanlaista kuin lämmittäisi puulla uunia, hän sanoo.

Kymen Sanomat kertoi maanantaina Haminan Tervasaaren suurkokosta, johon paikalliset saavat viedä puhdasta puuta. Kokko oli tarkoitus sytyttää soutuveneellä Haminan veneenrakentajakoulutuksen muistoksi.